
ΑΝΑΚΟΙΝΩΣΗ
Θέμα: Ενοποίηση των συντάξεων χηρείας
Το καλοκαίρι, η υπουργός Εργασίας, κ.Κεραμέως, με τον ν.5322/2026, υλοποιώντας το χρόνιο, τεκμηριωμένο και δίκαιο αίτημα της ΠΟΠΣ, με νομοθετική ρύθμιση αποκατέστησε το άδικο και απάνθρωπο νομοθέτημα του νόμου Κατρούγκαλου που αφορούσε τις συντάξεις χηρείας, με το οποίο μετά την τριετία μετέτρεπε το ύψος των συντάξεων χηρείας από 70% σε 35%.
Έγινε μια σωστή νομοθετική διόρθωση, αφού: α) Επανέφερε το 70% εφ’ όρου ζωής, β) Νομιμοποίησε την απονομή και δεύτερης εθνικής σύνταξης, γ) Χάρισε τα καταβληθέντα μετά την τριετία σε όσους συνταξιούχους συνέχισαν να τα εισπράττουν. 
Όμως δεν συμπεριέλαβε στη ρύθμιση τους συνταξιούχους χηρείας πριν το 2016. Αυτό είναι αρνητικό και συνιστά μια κατάφωρη αδικία γι’ αυτούς, διότι χωρίζει τους πολίτες σε κατηγορίες, παρά τη συνταγματική απαγόρευση. Αντέδρασαν όλες οι Συνταξιουχικές Οργανώσεις με υπόμνημα και παράσταση διαμαρτυρίας.
Επειδή το δίκαιο είναι με το μέρος τους, ο αγώνας θα συνεχιστεί μέχρι την τελική δικαίωση. Ήδη με πρόταση της ΠΟΠΣ, η ΣΕΑ των συνταξιούχων αποφάσισε σε συνεργασία με τους Συνταξιουχικούς Συλλόγους της Αττικής να διοργανώσει μια παναττική δυναμική παράσταση διαμαρτυρίας στις αρχές Οκτώβρη, μπροστά στο Υπουργείο Εργασίας και θα παραδώσει ανάλογο υπόμνημα για την αποκατάσταση της αδικίας στην υπουργό Εργασίας, κ.Κεραμέως.
Στη συνέχεια, εάν δεν έχουμε θετική απάντηση άμεσα, θα αποφασιστούν και άλλες μορφές αντίδρασης καθώς και πιλοτική δίκη- προσφυγή.

